РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/62-23

27. март 2023. године

Б е о г р а д

З А П И С Н И К

ДЕСЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. МАРТА 2023. ГОДИНЕ

Седница је почела у 10,40 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милосав Милојевић, Милија Милетић, Момир Стојилковић, мр Акош Ујхељи, Дијана Радовић, др Ненад С. Митровић, Марко Ристић, Дејан Игњатовић и Милован Јаковљевић.

Седници су присуствовали заменици чланова Одбора: Зоран Томић (заменик Милице Обрадовић), Славиша Булатовић (заменик Драгана Јовановића), Ђорђо Ђорђић (заменик др Анне Орег), Бранко Вукајловић (заменик Зорана Сандића) и Момчило Вуксановић (заменик Ила Михајловског).

Седници није присуствовао члан Одбора Мирослав Алексић, као ни његов заменик.

Седници су присуствовали представници Министарства пољопривреде, шумарства и водопривреде: Ивана Поповић, државни секретар, Александар Богићевић, помоћник министра Сектора за рурални развој, Вељко Ђорђевић и Ана Богуновић.

Пре утврђивања дневног реда, његову допуну предложио је Милија Милетић са тачком Одлука о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди. Одбор је већином гласова (15 за, 1 није гласао) прихватио овај предлог за допуну дневног реда.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (15 за, 1 није гласао) усвојио следећи:

Д н е в н и р е д:

1. Проблеми везани за еАграр и електронску обнову газдинстава;
2. Одлука о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди.

Пре почетка расправе о тачки дневног реда, усвојен је записник осме седнице Одбора, која је одржана 20. фебруара 2023. године, у тексту у коме је и предложен. Записник је усвојен једногласно (16 за).

Прва тачка дневног реда - Проблеми везани за еАграр и електронску обнову газдинстава.

Ивана Поповић, државни секретар је рекла да је Министарство покренуло еАграр како би помогли свим пољопривредницима да практично једним кликом заврше своје пријаве и брже и лакше конкуришу за субвенције. Циљ Министарства је да све пријаве буду дигитализоване и пребачене у један јасан и једноставнији формат, али и да упросте процес обраде самих предмета. Како је навела, до сада су пољопривредници морали да попуне много података, да су се неки и понављали, а статистички подаци показују да је било потребно око 4,5 сати за припрему и подношење података. Нагласила је да ће еАграр омогућити пољопривредницима да након подношења пријаве за субвенцију виде статус своје пријаве, док је то до сада било споро и проблематично. По њеним речима, у овом тренутку, на терену је ангажовано око 700 људи који помажу пољопривредницима око пријаве на еАграр, а биће ангажоване и локалне самоуправе за помоћ око пријаве. еАргар ће омогућити стварање јасне слике о пољопривредницима и стања на њиховим газдинствима како би субвенције биле одговорне, у складу са буџетима и додељене одређеним циљним групама којима су најпотребније. Такође, важно је да базе у Управи за ветерину буду ажурне јер ће се кренути са јавним позивима за субвенције од 3. априла. Државни секретар је посебно истакла да **крајњи рок** за пријаву у систем еРПГ **не постоји,** а пољопривредни произвођачи су у могућности да пријаву и обнову статуса газдинства одраде све до тренутка подношења захтева за жељену субвенцију. Изнела је податак да се до сада више од 240.000 пољопривредника пријавило за електронски сертификат (еИД), 12.400 њих ажурирало податке, а да је до 23. марта, 61.000 приступила систему и нагласила да се на основу тога може извући закључак да су пољопривредници схватили важност пројекта и кренули у ову процедуру.

У дискусији су учествовали народни посланици: Маријан Ристичевић, Милован Јаковљевић, др Ненад С. Митровић, Ђорђо Ђорђић, Верољуб Матић, Дејан Игњатовић, Зоран Томић и Марко Ристић.

Након расправе о тачки дневног реда Одбор је једногласно донео следећи:

 З а к љ у ч а к

У вези проблема насталих око еАграра и електронске обнове пољопривредних газдинстава, чланови Одбора за пољопривреду, шумарство и водопривреду неколико пута су препоручивали представницима Министарства пољопривреде, шумарства и водопривреде, да систем еАграр буде једна од могућности за подношење захтева за подстицаје у пољопривреди, а не искључива обавеза. Да се еАграр у првој години ухода и да до краја те прве године обухвати сва пољопривредна газдинства у Србији.

Не улазећи у разлоге неприхватања препоруке Одбора, Oдбор поново препоручује Министарству да прихвати наш ранији предлог да еАграр буде једна од могућности, а не и обавеза у првој години или да се продужи рок за електронску обнову газдинстава до априла 2024. године, а да се подстицаји исплаћују по подношењу захтева на оба начина. Одбор поново препоручује и да се подстицаји по хектару и сви ранији дугови исплате одмах, јер је сетва у току и с тим у вези са пословним банкама што пре уговоре кредити са регресираном каматом.

Друга тачка дневног реда - Одлука о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди.

Одбор je једногласно донеo Одлуку о измени Одлуке о образовању Пододбора за праћење стања у пољопривреди у маргиналним-најнеразвијенијим подручјима Републике Србије-подручја са отежаним условима рада у пољопривреди.

Пошто других питања и предлога није било, седница је закључена у 12,20часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК Бранка Златовић Маријан Ристичевић